法國一代名將柏兆雷 星期四賽後正式掛靴
2024年04月24日 14:00
東網電視
更多新聞短片
柏兆雷明日賽後,正式掛靴結束騎師生涯。(圖片來源:Getty Images)
現年51歲法國名將柏兆雷,今日對外宣布,响星期四完成埋法國南部La Teste馬場兩場賽事策騎聘約後,將會正式掛靴,結束佢33年嘅策騎生涯。
據柏兆雷透露,隨住近年支持度大減,新一年上陣次數唔多,早已萌生退休打算,但考慮到個人理由,亦唔想令支持我嘅馬主同好友失望,所以騎多一段短時間,現階段相信會係適當時候,正式宣布我嘅退休計劃。
呢位4屆法國冠軍騎師,不乏揚威世界各地大賽機會,而佢從騎多年,响法國以至世界各地,已經贏馬超過3700W,不過佢宣布退休,令佢無法將本土贏馬數字邁向3000W嘅紀錄,至今柏兆雷响法國已取得2995W。雖然無法刷新個人紀錄,但柏兆雷表兆並唔介意,畢竟响世界各地大賽都有佢嘅足跡,佢已經好滿意。
至於退休之後,柏兆雷表示亦會繼續於馬圈工作,或考慮進軍育馬範疇方面,至於賽馬方面,佢表示只要時間許可,英法以歐洲各地大賽,佢都會繼續入場,感受吓大賽氣氛。